
De ce să mai citim astăzi Guşti sau oricare alt monografist al anilor 30? Monografia - extinsă ca la 
Nerej (H.H. Stahl, 1939a) sau sumară ca la Golopenţia (A. Golopenţia, 1939) - este moartă sau de 
utilitate neconvingătoare 1 ? Varianta ei extinsă era puternic criticată încă din anii 30 de către Anton 
Golopenţia. Ce mai spune Nerejul despre istoria recentă a satului românesc, departe de devălmăşia 
vrânceană (H. H. Stahl, 1958), rătăcit în tranziţiile cumulative ale postcomunismului sau integrării 
europene. Ridicarea satului din sărăcie şi izolare se mai poate face sub influenţa unor soluţii de tipul 
echipelor regale studenţeşti sau ale unor variante actuale ale carlismlului sau gustismului din proiectul 
Serviciului Social (Guşti, 1939)? Nu s-au schimbat fundamental modalităţile de modernizare a satului 
? Acum legătura cu modernitatea occidentală nu se face prin fonduri structurale, LEADER, GAL-uril, 
FRDS (D. Sandu, coord., 2007) sau direct prin euro-navetiştii pe care îi avem în Italia, Spania, 
Austria sau alt colţ al Uniunii Europene? 

Oare rămân toate temele menţionate numai pe seama istoricilor, a celor interesaţi de mersul ideilor în 
perioada interbelică? Sau de felul în care comunismul a curmat brusc o şcoală de gândire socială de 
mare potenţial? Nu cumva invocarea frecventă a lui Guşti şi a Şcolii căreia i-a dat numele - frecventă 
în comunismul de după mijlocul anilor ‘60 sau în postcomunisml postdecembrist - a fost mai mult una 
ritualică, de simplă omagiere, justificată desigur, dar fără folos consistent (Rostâs, 2005, p. 8) în 
mersul cunoaşterii sociologice din România sau de aiurea? 

Nu cred că poate fi dat un răspuns la toate aceste întrebări sau la cele înrudite lor fără judecare caz cu 
caz, temă cu temă. Oricum, în spaţiul restrâns al unei introduceri la o secţiune a bibliotecii virtuale 
SOCIOLBUC (destinată Şcolii Sociologice de la Bucureşti) nu îmi propun un obiectiv de o astfel de 
anvergură. Ceea ce intenţionez este numai deschiderea unei discuţii din perspectiva reflexiei 
metodologice care a fundamentat demersul de cercetare şi de acţiune sau de cercetare-acţiune socială 
la linia Henri H. Stahl. 

Fiind vorba de o introducere la o bibliotecă virtuală de proporţii considerabile, scopul meu este în 
primul rând acela de a marca o posibilă variantă de regândire a Şcolii Sociologice de la Bucureşti 
(SSB) cu deschiderea argumentării pe cazul Henri H. Stahl. Validarea de detaliu a abordării propuse ar 
putea fi una dintre mizele lecturii întregii baze de date din SOCIOLBUC. 

Policentrismul 

Ipoteza de bază a analizei susţine că SSB a fost o şcoală policentrică încă din anii 30, structurată, pe 
termen mediu şi lung, pe căi multiple - instituţional, de gândire sistemică, metodologie, tematică şi 
mentorat. Centralitatea pe care fiecare dintre liderii Şcolii şi-a asigurat-o, în grade diferite, a fost 
combinaţie a modalităţilor menţionate. în timp, gradul sau tipul de centralitate au suferit modificări. 


*Mulţumesc profesorilor Sanda Golopenţia şi Zoltan Rostas pentru comentariile la o formă anterioară 
a acestui material. Evident, responsabilitatea pentru punctele de vedere susţinute îmi aparţine în 
întregime. 



Fondatorul Şcolii, Dimitri Guşti, s-a impus , în perioada interbelică prin construcţie instituţională, 
gândire sistemică în sociologie, construcţie metodologică, tematică abordată şi mentorat. Este singurul 
dintre liderii grupului care a acţionat prin toate cele cinci modalităţi de afirmare a poziţiei de lider de 
şcoală. Seminarul de Sociologie, Institutul Social Român, Ministerul Educaţiei, Fundaţia Culturală 
<Principele Carol>, Serviciul Social, toate acestea sunt instituţii pe care Dimitrie Guşti le-a coordonat 
şi folosit (şi) pentru lansarea /afirmarea Şcolii Româneşti de Sociologie. 

Calea metodologică de afirmare a contribuţiei proprii, fie prin codificarea monografismului fie prin 
inventarea altor perspective a fost, poate, cea mai pe larg adoptată modalitate de afirmare a elevilor lui 
Guşti, în special la Stahl, Golopenţia şi Herseni. Pentru gustiştii care au supravieţuit fizic temniţelor 
sau marginalizării comuniste 2 , Herseni şi Stahl, raportarea la etapa interbelică a Şcolii va fi diferită, 
strategiile de cercetare şi de publicare, de asemenea. 

Mă voi referi în continuare la particularităţi ale lui Henri H. Stahl în câştigarea centralităţii sale 
ştiinţifice în cadrul SSB. Analize separate, specifice, simt necesare pentru fiecare dintre ceilalţi elevi 
de marcă ai lui Guşti. 

Prezenţă publicistică în spaţiul virtual 


O inspectare a numărului de citări şi a frecvenţei relative a citărilor (indicele h 3 ) pe fiecare dintre 
liderii SSB, pe perioade diferite de timp, poate oferi o primă imagine asupra percepţiei publice actuale 
a acestora la nivel de spaţiu virtual. 

în perioada 1928-1948 , Dimitrie Guşti a publicat 162 de titluri, conform unei statistici întoc mi te de 
Paula Herseni (Mihu, 1982, p. 11). Dintre acestea, 23 sunt regăsite în inspectarea care se poate face 
automat pe internet (tabel 1). Mentorul Şcolii se află, din acest punct de vedere, şi în spaţiul digital, în 
poziţie de lider, urmat, la diferenţă considerabilă, de către Stahl şi Herseni cu număr relativ egal de 
publicaţii. Ca număr de citări, însă, Henri H. Stahl (HHS) era deja la un nivel relativ egal cu Dimitrie 
Guşti. Indicele de impact h era relativ egal pentru Guşti, Herseni şi Stahl. 

Tabel 1. Prezenţa actuală (2012) a publicisticii principalilor reprezentanţi ai Şcolii Sociologice de la 
Bucureşti în spaţiul virtual 


Total 

1928-1948 

Publicaţii 

Citări 

Indice h 

Publicaţii 

Citări 

Indice h 

Henri H. Stahl 

72 

304 

9 

17 

68 

4 

Traian Herseni 

61 

161 

7 

15 

40 

4 

Dimitrie Guşti 

68 

140 

6 

23 

64 

5 

Mircea Vulcănescu 

36 

57 

4 

2 

2 

1 

Anton Golopenţia 

26 

21 

2 

6 

6 

2 

Octavian Neamţu 

12 

11 

2 

2 

3 

1 

Xenia Costa-Foru 

3 

10 

2 

2 

7 

2 


Determinări realizate prin programul Publish or Perish, decembrie 2012. Măsurile prezentate sunt 
dependente de ceea ce există înregistrat în format electronic, pe internet, din publicaţiile şi citările 
sociologilor afirmaţi iniţial în Şcoala Guşti. Datele sunt semnificative pentru actualitatea autorilor 
respectivi în conştiinţa comunităţilor sociologice din România şi din străinătate. Măsurile de impact - 
date de numărul de citări şi de indicii h - sunt , evident, condiţionate de prezenţa textelor în spaţiul 
virtual, de longevitatea autorului şi de numărul de ani în care a avut libertatea de a publica. De notat 
că ierarhia dintre Stahl, Herseni şi Guşti se menţine , pe total perioadă, identică şi dacă analiza se face 

nu cu indicele h ci prin numărul mediu de citări pe publicaţie: 4.2 pentru HHS, 2.6 la Herseni şi 2.1 la 
Guşti. 

Pe total perioadă, până în 2012, ierarhiile de actualitate publică în spaţiul virtual sunt însă mult 
diferite. Prin număr de citări şi indice h de impact, HHS trece în prima poziţie urmat de Herseni şi 
Guşti. Desigur, longevitatea şi împrejurările de viaţă sunt diferite şi explică foarte mult din diferenţe. 

Dincolo de aceşti factori, însă, hotărâtor este rolul publicării în limbi străine. Cea mai citată carte a lui 
HHS este Tradiţional Romanian village communities. The transition from the communal to the 
capitalist mode of production in the Danube region, publicată la Cambridge University Press în 1980 , 
traducere realizată de către Daniel Chirot şi Holley Coulter Chirot la volumul publicat iniţial în 
franceză la Editura Academiei RSR şi CNRS (H.H. Stahl, 1969). Varianta engleză a lucrării are 50 de 
citări iar cea franceză numai 35. Volumul de maxim succes al profesorului Stahl este în linie de 
deplină continuitate cu cercetările pe care le întreprinde încă din perioada interbelică pe teme de 
sociologie istorică. După cele două volume publicate în engleză în 1980 şi franceză în 1969, pe locul 
al treilea ca număr de citări este lucrarea despre Nerej publicată în franceză în 1939. 

S-ar putea trage concluzia, din cele spuse anterior, că centralitatea lui HHS sub aspectul impactului 
public actual este dată de tematică - sociologie istorică şi de limba folosită în publicare. Şi totuşi nu 
este atât de simplu. în seria lucrărilor de maximă citare la HHS (cu peste 9 citări) apare şi volumul 
memorialistic din 1981 Amintiri şi gânduri din vechea şcoală a monografiilor sociologice (H.H. 
Stahl, 1981) dar şi volumele de metodologie pe te hn ică monografică (H.H. Stahl, 1934) şi pe teoria şi 
practica investigaţiilor sociale (H.H. Stahl, 1974) . Asupra rolului metodologiei în consolidarea 
poziţiei lui HHS în comunitatea ştiinţifică voi aduce câteva specificări în continuare. 

Reflexivitatea metodologică 

Metoda monografică aplicată în special în cercetarea satului a fost marcatorul de şcoală sociologică 
folosit de Guşti în perioada lansării proiectului său de cercetare. în varianta ei de monografie extinsă, 
integralistă, metoda şi-a pierdut repede atractivitatea. în punctul zero al aplicării ei pentru primele 
cercetări comunitare de la Goicea Mare (1925), Ruşeţu (1926), Nerej (1927), Fundul Moldovei (1928), 
Drăguş (1929), Runcu (1930) şi Comova (1931) ea a avut, însă, un rol deosebit de important. Era , în 
fapt, prima paradigmă metodologică românească de cercetare sistematică, ştiinţifică, a satului, ruptură 
clară cu improvizaţia sau subiectivismul cunoaşterii spontane prin simpla aducere aminte, participare 
la fenomen nedublată de rigorile observaţiei ştiinţifice (H.H. Stahl, 1945). 

Ceea ce conferă actualitate sociologiei stahliste 4 este în primul rând reflexivitatea de ordin 
metodologic, capacitatea autorului de a se adapta din ce în ce mai mult rigorilor ştiinţifice prin 
autoevaluare, autocoreţie. Nu încape îndoială că în această dinamică a reflexiei metodologice a contat 
foarte mult şi ceea ce s-a întâmplat în mediul imediat de lucru, în interiorul SSB. La fel de mult, sau 
poate chiar mai mult a contat, însă, şi dinamica experienţei proprii de cercetare şi/sau acţiune socială. 
Filiaţia ideilor în relaţia lor cu cei doi termeni menţionaţi - SSB şi practică proprie de lucru la HHS - 
este mai mult de domeniul istoriei sociologiei şi al istoriei profesionale personale. Interesele majore 
ale prezentei analize sunt legate de a) identificarea principalelor schimbări în receptarea publică a 
lucrărilor semnate de HHS şi de b) semnalarea posibilelor aspecte de actualitate din lucrările sale 
publicate în decursul a aproape 60 de ani (1929-1991). Acesta este motivul pentru care temele care ţin 
mai mult de istoria ideilor vor fi invocate, în prezentul materuial, în principal prin note de subsol. 
Accentul va fi pus mai mult pe componentele metodologice şi de dezvoltare comunitară din lucrările 
sale, dat fiind faptul că acestea au fost trecute, în citările actuale, în plan secund faţă de lucrările de 
sociologie istorică. Opţiunea derivă din faptul că textul de faţă este scris ca o introducere la secţiunea 
Stahl din Biblioteca Virtuală a Şcolii Sociologice de la Bucureşti (SOCIOLBUC). Sper ca prin 
conţinutul său să faciliteze repunerea în dezbatere a unora dintre lucrările profesorului, relativ uitate, 

precum Pentru Sat (1939), cele două volume de Teoria şi practica investigaţiilor sociale (1974, 1975), 
Eseuri critice despre cultura populară românească (1983) dar şi asupra lucrării sale fundamentale Les 
anciennes communautes villageoises roumaines: asservissement et penetration capitaliste (1969) etc. 
Desigur, sugestiile de semnalare a actualităţii unor lucrări îşi au doza lor de subiectivitate şi ţin de 
interesele de cercetare majore ale autorului acestui text pentru metodologie şi analiză/dezvoltare 
comunitar-regională. 

Principalele forme ale reflexivităţii întâlnite la HHS sunt codificările de metodă şi (auto)evaluarea 
critică. Tehnica monografiei sociologice (H.H. Stahl, 1934) reprezintă întreprinderea fondatoare 
pentru codificarea practicii monografice de cercetare. îmi par a fi încă actuale nu atât îndrumările sau 
planurile specifice pentru diferite categorii de cadre sau manifestări cât precizările referitoare la 
modul de alegere a faptelor sociale, a unităţilor sociale, regulile de observare sociologică sau de 
organizare a muncii la teren. După ce va publica, în 1939, lucrarea în trei volume despre Nerej, în 
autorecenzia pe care o scrie în 1942 la volumul respectiv, în Sociologie Românească (nr. 7-12), Stahl 
revine critic la experienţă 5 . Realizează că aspiraţia descriptivă integralistă nu trebuie preluată şi în 
redactare. în prezentarea rezultatelor de analiză, "arhitectonica unei clădiri a gândului” (Stahl 1942: 
626) trebuie să fie ţinta. Dosarele tematice greoaie pe cadre şi manifestări îşi pot avea locul în anexe. 
Ulterior, în 1974 când reia tematica metodologică, devine şi mai critic, notând clar caracterul utopic al 
ideii de monografîere a ţării, sat cu sat (H.H. Stahl, 1975, p. 142). 

Ieşirea din monografîsmul îngust de tip integralist şi atomar este promovată în SSB însă, cu o 
contribuţie esenţială a lui HHS, încă din momentul în care se trece de la alegerea satelor pentru 
cercetare strict pe considerente de avantaj contextual (Goicea Mare şi Ruşeţu) 6 , la alegerea lor pe 
criterii de reprezentativitate regională: 

” N-aş vrea să afirm că programul cercetărilor monografice care au urmat, cîţiva ani de zile, a 
fost determinat exclusiv de mine. Totuşi, cuvîntul meu a trebuit sa aibe o greutate oarecare, 
căci nu a putut rezulta din simplu hazard faptul că după Ruşeţu a fost aleasă Vrancea ca loc 
de studiu, adică o regiune care avea faima de "răzeşie” clasică, socotită de Cantemir drept 
"republică ţărănească", după care a urmat "Vechiul Ocol al Câmpulungului Moldovenesc”, 
adică cea de-a doua "republică" pomenită de Cantemir, apoi "Ţara Oltului", de asemenea ţară 
clasică a composesoratelor româneşti, apoi judeţul Goij, în care masa satelor libere era 
copleşitoare. în sfîrşit Orheiul, de asemenea regiune de puternice sate de ţărănie liberă” (H.H. 
Stahl,'1981, p. 46) 7 . 

Puternica polemică pe care HHS o lansează în 1938 despre cultura populară în concepţia lui Lucian 
Blaga(H.H. Stahl, 1937, 1938a, 1938b), reluată în anii 80 (H.H. Stahl, 1983) este construită tot în baza 
unei polarităţi metodologice. Ceea ce contestă Stahl în teoria stilului la Blaga, aplicată pentru cultura 
populară românească este nu abordarea filosofică ci sociologia implicită a explicării culturii populare 
(H.H. Stahl, 1937, p. 490) printr-un singur factor, prin eliminarea oricărui determinism dincolo de 
categorii ”semi-kantiene” asociate matricii stilistice şi pretenţia de a argumenta o teorie despre cultura 
satului prin simpla experienţă proprie a copilăriei. Acestei analize, HHS îi opune o abordare în care 
teoria "obştii pe bază de tradiţie difuză” (H.H. Stahl, 1937; 1983, p. 270) , observarea sistematică şi 
considerarea determinărilor sociale multiple ale folclorului joacă un rol esenţial. 

O altă familie tematică în care reflexivitatea metodologică a lui Stahl se manifestă puternic, cu 
rezultate pe deplin viabile şi astăzi, este cea a codificării regulilor de lucru şi conceptualizare în 
cercetarea regională. Volumul al doilea din Teoria şi practica investigaţiilor sociale este primul 
manual de metodologie a cercetării sociale regionale, extrem de util şi în continuare (H.H. Stahl, 
1975). Discutarea variantelor de integrare a cercetării regionale sau zonale cu cea locală sau 
comunitară în cadrul volumului (H.H. Stahl, 1975, pp. 36-38), spre exemplu, poate fi de utilitate 
nemijlocită şi în cercetările spaţiale actuale. Exemplele de analiză a ariilor social-culturale , pe tipuri 

de sate (de colonizare, "slobozii”, izolate, pe cursuri de ape etc.), reţele de localităţi, de drumuri , 
rămân, de asemenea, exemplare. Reconstituirea formelor juridice dispărute în timp prin supravieţuirea 
urmelor lor în teritoriu, folosind ceea ce Profesorul Stahl a numit arheologia socială, este una dintre 
contribuţiile sale majore la cercetarea atât pentru sociologie istorică sau comunitar-regională (H.H. 
Stahl, 1932). 

Viabilitatea cadrului de gândire stahlist este argumentată nu numai de teoria satului devălmaş, teoria 
obştii pe bază de tradiţie difuză, codificarea regulilor de observare socială la sat ci şi pe codificările 
explicite pe care le formulează pentru ceea ce astăzi denumim dezvoltare comunitară. La sfârşitul 
primului an de lucru în formula echipelor regale studenţeşti, Stahl publică studiul fondator pentru acest 
domeniu în România (H.H. Stahl, 1935). Pentru prima dată în literatura noastră de specialitate simt 
formulate reguli extrem de importante ale intervenţiilor sociale de tip participativ: educarea "îndoită: 
a satului de către echipă dar mai ales a echipei de către sat ”, acordarea priorităţii problemelor legate 
de economie şi sănătate, constituirea căminelor culturale ca "unire lalolaltă a tuturor oamenilor de bine 
dintr-un sat” pentru ridicarea satului prin el însuşi 8 . 

Concluzii 

Actualitatea sporită pe care sociologia stahlistă o are în literatura actuală (vezi Tabelul 1) derivă în 
principal din modul în care autorul şi-a susţinut, teoretic şi metodologic, principalele teme abordate - 
legate de a) organizarea socială a satului devălmaş, b) "obştea pe bază de tradiţie difuză”, c) modul de 
pătrundere a capitalismului în Estul Europei(H.H. Stahl, 1980, 1993) , precum şi de d) tehnologia 
"ridicării satului prin el însuşi” (H.H. Stahl, 1939b). Reflexivitatea metodologică, exersată la început 
pe structurarea cercetării monografice şi a dezvoltării comunitare, a fost, foarte probabil, principalul 
mecanism de autorealizare profesională la H.H. Stahl. 

Diferenţa de performanţă dintre studiul empirist din 1939 asupra Nerejului, scris în deplină ortodoxie 
monografîstă, şi lucrarea capitală din 1969 asupra vechilor comunităţi săteşti ale României (H.H. 
Stahl, 1969) este cea mai bună măsură a drumului lung pe care a ştiut să îl parcurgă: prin autocritica 
Nerejului (Stahl 1942), folosirea cercetării comparative în spaţiul naţional şi inter/trans-naţional, prin 
afirmarea "interdisciplinarităţii în echipă de unul singur” (ca istoric, sociolog, demograf, geograf şi 
statistician). 

Genul de metodologie sociologică promovată de H.H.Stahl pe tot parcursul drumului său profesional a 
fost puternic marcat de integrarea unor metode diferite, calitative şi cantitative, de lucru în echipă sau 
de unul singur, mono- sau interdisciplinar etc. A fost, hotărât, împotriva: 

• formalismului matematic în tratarea fenomenelor sociale: 

"orice matematizare a fenomenelor sociale, neînsoţită de descrierea lor analitic-descriptivă, 
este nu numai nulă, ci de-a dreptul inducătoare în eroare. Adevărul acesta îl ştia foarte bine, 
încă de acum un veac şi jumătate, matematicianul-filozof, creator al sociologiei modeme, 
Auguste Comte, atunci cînd spunea ca "orice matematizare ruptă de contactul direct cu 
realităţile nu este decît o pura metafizica" (H.H. Stahl, 1983, p. 295). 

• abordărilor unifactoriale în explicarea fenomenelor sociale: 

"Ori şi ce exclusivism teoretic ni se pare primejdios. De ce afirmăm aceasta? Pentru că ştim că 
nu există fenomen mai complicat decât viaţa neamurilor. A-l reduce la simplu, este a-1 judeca 
simplist. Fatal, în sociologie, formula simplă este o formulă înşelătoare, imperialismul unei 
singure dogme fiind imperialismul improvizatorului grăbit (H.H. Stahl, 1938b, p. 17). 

• Confundării cunoaşterii ştiinţifice cu cea de tip spontan (prin simplă participare la un 
fenomen, în absenţa oricărei grile ştiinţifice) (H.H. Stahl, 1937). 

A fost firesc ca spaţiul de mentorat pe care Stahl a reuşit să îl cultive cu ştiinţă, pasiune şi dăruire, pe 
tot parcursul vieţii sale profesionale, să dea roade. începutul semnificativ al afirmării acestei vocaţii a 
fost la Nereju, după cum mărturisea Profesorul în convorbirile sale cu Zoltan Rostâs: 

. ..în genere, rostul meu în aceste monografii a fost să fiu un fel de dascăl sau de dădacă a 
tuturora. Aproape cu fiecare în parte stăteam de vorbă, şi discutam, şi puneam problema. 

- De la Ruşeţu începând, sau mai mult de la Nereju? 

- Mai mult de la Nereju, da. La Ruşeţu de-abia intrasem, de-abia începusem. Mă descurcasem, 
dar n-aveam nici un fel de pretenţii. Dar, de la Nereju începând, am fost în permanenţă un 
mentor, ca să zic aşa, al celor mai tineri decât mine. Şi cu toţii am discutat problemele lor 
profesionale în adâncime ” (Rostâs, 2000, p. 51). 

O bună parte din ecourile internaţionale din perioada comunistă la publicaţiilor Profesorului Stahl au 
fost, direct, efecte de mentorat cu tineri specialişti fie veniţi din străinătate să facă teren în Romania 9 
fie plecaţi definitiv din ţară 10 după ce avuseseră şansa de a lucra cu Profesorul Stahl. 

Discuţie 

Teza policentrismului Şcolii Sociologice de la Bucureşti găseşte, prin argumentele aduse, sper, o 
consistentă susţinere pornind de la opera lui Henri H. Stahl. Ideea este de reluat şi prin conceptualizări 
suplimentare şi pe cazul altor foşti membrii ai Şcolii. Biblioteca virtuală a Şcolii Sociologice de la 
Bucureşti (SOCIOLBUC), prin extinderile ei treptate, va putea contribui şi la lămurirea acestei teme. 

Analiza anterioară a urmărit particularităţi de structurare ale Şcolii Sociologice de la Bucureşti din 
perspectiva cercetărilor realizate, a textelor publicate. Schimbarea de perspectivă, cu mutarea 
accentului pe experienţa directă a mentoratului, poate aduce note importante în discuţie. Imaginea 
publică despre ceea ce s-a numit Şcoala Guşti a rezultat, în foarte mare măsură, din percepţia 
interacţiunilor care au avut loc între Guşti şi elevii săi . Pentru cei care nu au mai interacţionat direct 
cu Guşti ci cu elevi ai acestuia, precum Golopenţia, Herseni sau Stahl, procesul a fost diferit. 
Paradigma de cercetare şi, implicit, comunităţile de practică ştiinţifică au fost diferite. Guşti a rămas 
un termen privilegiat de referinţă dar modelele mentorului direct au început să conteze din ce în ce 
mai mult. Este foarte probabil că pentru elevii elevilor lui Guşti, au căpătat sens din ce în ce mai mult 
mentorate sau ”şcoli” înrudite între ele, de tipul Gusti-Stahl, Gusti-Herseni sau Gusti-Golopenţia. 
Rămâne să fie explorată şi această ipoteză prin analize de istorii orale precum celor publicate de către 
Mihăilescu şi Rostas (2007) sau portrete ştiinţifice ale foştilor mentori (Chelcea, 2007; Geană, 2007) 
sau restituiri integrale ale operei, corespondenţei şi biografiei unora dintre gustişti (S. Golopenţia, 
2002 , 2012 ). 

în forma ei interbelică, Şcoala Sociologică de la Bucureşti a fost o "comunitate de practică” (Wenger, 
1999) de cercetare şi acţiune structurată prin câteva paradigme inter-relate: a) monografismul de 
concepţie gustiană, în faza iniţială, b) ulterior cercetarea comunitar-regională centrată pe probleme şi 
c) dezvoltare comunitară ca formă de intervenţie socială. Asociate la acest nucleu au fost şi cercetările 
de istorie socială ale lui Stahl si alte abordări particulare de ordin teoretic, in principal, la Herseni şi 
Vulcănescu. 

Destructurarea instituţională a Şcolii, adusă de război şi, ulterior de comunism, a dus la dezagregarea 
comunităţii de practică. în anii 60 nu se mai poate reconstitui o comunitate de practică a cercetării 
sociale de tipul celei interbelice. Puntea de legătură cu vechea comunitate de practică ştiinţifică este 
asigurată de către H.H. Stahl şi T.Herseni. Mentoratul se face pe liniile metodologice ale vechii şcoli, 
cu focalizare pe abordările comunitar-regionale, dar prin distanţare clară de monografismul integralist. 
Stahl aduce în prim planul activităţii sale de cercetare temele de sociologie istorică abordate începând 
cu Nerejul. Pentru cei care nu au ajuns să lucreze direct cu elevi de elită ai lui Guşti tendinţa este ca 
raportările să fie făcute strict la opera lor, fără a mai menţiona calitatea acestora de vechi membrii ai 
Şcolii Sociologice de la Bucureşti. 

Note 


"Monografia sumară” propusă explicit de Anton Golopenţia ca bază pentru realizarea studiilor în cele 60 de 
sate anchetate în vara anului 1938 a fost, fără îndoială, o contribuţie majoră la depăşirea limitelor monografiei 
comprehensive a lui Guşti. în evaluarea pe care o face în 1942 asupra cercetării din 60 de sate, Golopenţia 
(1942) notează clar nemulţumirile sale întemeiate: numai 16 echipe au redactat monografii sumare conform 
instrucţiunilor primite fie pentru că echipierii erau nespecialişti, fie pentru că au fost dezinteresaţi, fie pentru că 
presiunea pentru activităţi practice in sate a fost mai puternică. Este probabil, însă, că problema a avut şi o altă 
sursă legată de operaţionalizarea metodei ca atare. Parcurgerea schemei de lucru detaliată în 1939 indică încă o 
formulă pe cadre şi manifestări, cu mai puţini indicatori de completat decât în varianta exhaustivă a monografiei, 
dar tot greoaie. Este posibil ca şi acest fapt să fi contribuit la nerealizarea tuturor monografiilor sumare aşteptate, 
în plus, în autorecenzia pe care o întocmeşte, Golopenţia remarcă şi necorelarea dintre capitole. Multe dintre 
neajunsurile semnalate sunt comune cu critica pe care Stahl o face la volumul despre Nerej, pe care l-a 
coordonat: empirism, necorelare capitole, redactare greoaie etc. Deschiderea metodologică pe care Golopenţia o 
făcea prin monografiile sumare era însă fundamentală, subsumată dorinţei sale de a face nu "ştiinţă pentru 
ştiinţă” ci ştiinţă ”cu rost, capabilă să deosebească esenţialul de întâmplător”, după cum declara Ştefaniei 
Cristescu într-o scrisoare din 1937 (A. Golopenţia, 2012, p. 431). Pentru raportul dintre monografia sumară , 
monografia extinsă , atlasul social şi abordările actuale în domeniu este nevoie de o analiză detaliată, separată, în 
alt context. Ceea ce părea utopie în anii 30 în legătură cu realizarea atlasului social al României este în bună 
măsură rezolvabil astăzi prin folosirea datelor statistice existente şi a mijloacelor modeme de analiză a datelor. 
Insuficiente dar indicative în acest sens ar putea fi experienţe de genul indicelui dezvoltării sociale a localităţilor 
(IDSL), calculat pentru toate comunele şi oraşele ţării, cu date 2008 de la Institutul Naţional de Statistică (D. 
Sandu, 2011). 

2 Perioada comunistă a curmat brusc drumul Şcolii Guşti: Golopenţia (septembrie 1951) şi Vulcănescu 
(octombrie 1952) îşi încheie viaţa în închisorile vremii; complet marginalizat, Guşti nu va mai ajunge să se 
apropie de sociologie până la dispariţia sa (1955); Herseni petrece aproape cinci ani în închisoare (1951-1956). 

3 Indicele Hirsch (h) indică numărul de h de publicaţii (din totalul celor N înregistrate) care au cel puţin h citări 
fiecare, deosebite de restul celor (N-h) publicaţii pentru care există mai puţin de h citări pe material. Pe cazul 
HHS, cu datele din tabelul 1 vom spune că nouă din cele 72 de publicaţii care apar pe internet, în cazul său, au 
cel puţin nouă citări fiecare. Restul de 63 publicaţii au mai puţin de 9 citări fiecare dintre ele. Şi mai simplu, 
vom putea spune că indicele Hirsch specifică numărul minim de citări pentru publicaţiile cele mai citate în seria 
unui autor dat. 

4 Fenomenul se reîntâlneşte, cu accente diferite, şi la Anton Golopenţia şi, parţial la Traian Herseni. 

5 în trecerea de la schema neoperaţională a monografiilor pe schemă fixă - 4 cadre *4 manifestări şi cu 
aglomerare de date care nu se puteau lega între ele - un rol esenţial a revenit, fără îndoială, lui Anton 
Golopenţia. Schimbările pe care acesta le promovează pe căi multiple - monografia sumară, centrarea pe 
probleme, reorganizaraea revistei Sociologie Românească, cercetările pe 60 de sate şi cele din plasa Dâmbovnic 
etc. - au jucat un rol esenţial în acest sens, cu efecte vizibile la nivelul întregii comunităţi gustiene. Dificultăţile 



efective ale înfăptuirii acestor schimbări sunt clar marcate în corespondenţa Anton Golopenţia - Ştefania 
Cristescu (S. Golopenţia, 2012, pp. LXVI-LXXXIII). 

6 "Seminarul de sociologie, atunci când a plecat în cele dintâi campanii monografice, şi-a ales satele după 
uşurinţele practice pe care le ofereau. Au fost alese satele care ridicau un minimum de dificultăţi” (H.H. Stahl, 
1934, p. 107). Pentru alegerea primului sat, motivaţia este şi mai clară: "Unul dintre membri Seminarului, d. Gh. 
Popescu-Goicea, începuse de mai multă vreme o mică schiţă a satului său natal, Goicea-Mare din jud. Dolj. 
Seminarul hotărăşte deci să facă prima sa încercare în acest sat, astfel ca tot materialul ce se va culege, să 
folosească monografiei mai dinainte începută de unul dintre membrii lui.” (H.H. Stahl, 1936, p. 1138). 

7 Tipul de argumentare citat după Amintiri şi gânduri .(1981) era prezentat ca atare si în (H.H. Stahl, 1934, 

p. 107). 

8 Pentru detalii asupra contribuţiilor SSB, a lui Henri Stal în mod particular la structurarea tehnicilor de 
dezvoltare comunitară în România începând cu perioada interbelică vezi (D. Sandu, 2012a, 2012b) 

9 Este cazul lui Daniel Chirot, traducător în engleză al lucrării despre vechile comunităţi săteşti din Romania 
(Stahl 1969). în 1979 publică o intrare despre Henri H. Stahl în (Chirot, 1979) 

10 Mattei Dogan, fost doctorand al lui HHS (vezi, spre exemplu, recenzia sa la cele trei volume despre Nerej, 
publicată în Population 1947), Michael Cernea ajuns sociolog la Banca Mondială din 1974 (vezi, spre exemplu, 
materialul din 1996), Paul H. Stahl (vezi site-ul http://www.phstahl.org/en/bibliography/volumes ) etc. 

